成都行
作者：陸游
朝代：宋

paragraphs: 倚錦瑟，擊玉壺，吳中狂士遊成都。
成都海棠十萬株，繁華盛麗天下無。
青絲金絡白雪駒，日斜馳遣迎名姝。
燕脂褪盡見玉膚，緑鬟半脱嬌不梳。
吳綾便面對客書，斜行小草密復疏。
墨君秀潤瘦不枯，風枝雨葉筆筆殊。
月浸羅韈清夜徂，滿身花影醉索扶。
東來此歡墮空虚，坐悲新霜點鬢鬚。
易求合浦千斛珠，難覓錦江雙鯉魚。